Pieni rukoushetki

1. Alkuvirsi

Virren sijasta voi olla muuta musiikkia.

2. Johdanto

Alkusiunauksen jälkeen voidaan lausua vapaasti laadittavat johdantosanat.

**E** Isän ja (+) Pojan ja Pyhän Hengen nimeen.

**S** Aamen.

[**E** Meidän auttajamme on Herra,

**S** hän, joka on luonut taivaan ja maan.]

Synnintunnustus ja synninpäästö

Synnintunnustus ja synninpäästö lausutaan ensisijaisesti silloin, kun pieni rukoushetki vietetään päivän päättyessä. Synnintunnustuksen edellä voidaan lausua lyhyet kehotussanat (esim. s. 86).

Synnintunnustus voidaan lukea yhteen ääneen. Siihen voi sisältyä hiljaista rukousta, johon kehotetaan esimerkiksi: Kuule myös hiljainen anteeksipyyntöni.

Tunnustamme edessäsi, pyhä Jumala,

että olemme tehneet syntiä

ajatuksin ja sanoin,

teoin ja laiminlyönnein.

Muista meitä laupeudessasi

ja anna meille Jeesuksen Kristuksen tähden anteeksi,

mitä olemme rikkoneet.

**E** Kaikkivaltias Jumala antakoon meille syntimme anteeksi

ja johtakoon meidät ikuiseen elämään.

**S** Aamen.

3. Psalmi

Psalmin sijasta voidaan laulaa virsi.

Psalmi voidaan laulaa tai lukea. Sen alussa ja lopussa voi olla antifoni. Psalmisävelmiä s. 381. Psalmin kertosäkeitä s. 391 (virsikirjan jumalanpalvelusliitteessä nrot 761–790).

Psalmiin liitetään Pieni kunnia (Gloria Patri). Sen sijasta voidaan käyttää seuraavia virrensäkeistöjä: 49: 4, 50: 6, 111: 7, 115: 8, 131: 4, 258: 6, 325: 4, 334: 8, 418: 8, 420: 9, 475: 4, 534: 6. Pieni kunnia jätetään pois paastonaikana 5. paastonajan sunnuntaista lähtien.

– psalmi

Kunnia Isälle ja Pojalle

ja Pyhälle Hengelle,

niin kuin oli alussa, nyt on ja aina,

iankaikkisesta iankaikkiseen. Aamen.

4. Raamatunluku

Luetaan jokin kirkkovuoden tai vuorokauden ajankohtaan liittyvä lukukappale tai evankeliumi. Raamatunlukua voi seurata hiljainen mietiskely.

5. Vastaus

Vastauksena voi olla virsi, laulu tai soitinmusiikkia.

6. Puhe

Puheen sijasta voidaan lukea mietiskelyteksti.

7. Virsi

Virren sijasta voi olla muuta musiikkia.

8. Rukousjakso

Päivän rukous

Luetaan jokin kirkkovuoden tai vuorokauden ajankohtaan liittyvä rukous. Rukouskehotusta voi seurata lyhyt hiljainen rukous. Rukoushetkien päivän rukoukset s. 285. Rukous voidaan laatia myös vapaasti.

Rukous voidaan lukea tai laulaa. Päivän rukouksen sävelmä s. 452.

**E** Rukoilkaamme.

– rukous

**S** Aamen.

Isä meidän

Herran rukous lausutaan yhteen ääneen. Se voidaan myös laulaa (sävelmät s. 453, virsikirjan jumalanpalvelusliitteessä nro 805).

Herran rukouksen ekumeenista sanamuotoa (s. 262) voidaan käyttää ekumeenisissa tilaisuuksissa.

**S** Isä meidän, joka olet taivaissa.

Pyhitetty olkoon sinun nimesi.

Tulkoon sinun valtakuntasi.

Tapahtukoon sinun tahtosi,

myös maan päällä niin kuin taivaassa.

Anna meille tänä päivänä meidän jokapäiväinen leipämme.

Ja anna meille meidän syntimme anteeksi,

niin kuin mekin anteeksi annamme niille,

jotka ovat meitä vastaan rikkoneet.

Äläkä saata meitä kiusaukseen,

vaan päästä meidät pahasta.

Sillä sinun on valtakunta ja voima ja kunnia iankaikkisesti.

Aamen.

9. Siunaus

**E** Siunatkoon meitä kaikkivaltias ja armollinen Jumala,

Isä ja (+) Poika ja Pyhä Henki.

**S** Aamen.

10. Päätösmusiikki

Päätösmusiikkina voi olla virsi, laulu tai soitinmusiikkia.